**РЕШЕНИЕ № ПВ – 23 – ПР/2016 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от Закона за опазване на околната среда(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 5 и ал. 6, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми,проекти и инвестиционни предложения с предмета и целите на опазване на защитените зони*(Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС, становище от РЗИ Пловдив

**Р Е Ш И Х**

**да се извърши** оценка на въздействието върху околната среда за **инвестиционно предложение (ИП)**: **„Изграждане на комплекс от сгради представляващи конюшня, манеж, екокъщи и сгради за обслужващи и стопански дейности“,** коетоима вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони BG0001031 „Родопи Средни”, BG0002073 „Добростан”.

**местоположение:** имоти 49151.14.125, 49151.14.136, 49151.14.121, землище на с. Мостово и имот 12992.10.48, землище на с. Врата, община Асеновград.

**Възложител**:М. Душков,

Характеристика на инвестиционното предложение (ИП):

Инвестиционното предложение предвижда да се изгради комплекс от сгради в четири съседни имота, имоти 49151.14.125, 49151.14.136, 49151.14.121, землище на с. Мостово и имот 12992.10.48, землище на с. Врата, община Асеновград, с обща площ на имотите 34351 кв.м.

Инвестиционното предложение предвижда новоизградения комплекс да включва:

- Конюшня – едноетажна сграда със застроена площ от около 700 кв.м.;

- Закрит манеж – едноетажна сграда със застроена площ около 900 кв.м.;

- Открит манеж – заравнена площ с размери 40 х 80 м.;

- Открит манеж – заравнена площ с размери 20 х 40 м.;

- Екокъщи – около 10 – 12 броя монолитни двуетажни постройки със застроена площ между 200 – 300 кв.м;

- Лятна кухня (барбекю или механа) – едноетажна постройка с навес на площ около 150 кв.м., изпълнена монолитно;

- Вътрешна обслужваща улица за достъп до отделните сгради в комплекса;

- Водна площ – езеро с обем около 1000 куб. м., като атрактивно-декоративен елемент на екстериора и воден резерв за различни нужди, оформено като жив басейн, следващ наклона на терена;

- Параклис – едноетажна постройка със застроена площ от около 50 кв. м.;

- Сгради за обслужващи и стопански дейности – необходими за функционирането на комплекса, постройки като сеновал, трафопост, складови постройки за торове, градинска и стопанска техника, помещения за обслужващ персонал, гараж, малко зеленчуково стопанство за собствени нужди;

- Огради – частично в участъка на входа на комплекса се предвижда каменен зид с дебелина около 50 см. и височина 200 см., порта с навес и помещение за портиер. Останалата част от оградата по границите на имота ще представлява ажурна мрежа.

Транспортното обслужване ще се осъществява от съществуващ местен път.

Електрозахранването на обекта ще се осъществи чрез свързване с електропреносната мрежа на населеното място.

Водоснабдяването ще се осъществи чрез свързване към ВиК мрежата на с. Врата.

Предвидено е битово-фекалните отпадъчни води, които ще се генерират при експлоатацията на обекта да бъдат отвеждани чрез вътрешно сградните и площадковата канализации до водоплътни изгребни ями. Същите ще се почистват и транспортират до ПСОВ периодично от лицензирана фирма на база сключен договор.

Торовите маси се предвижда да се събират ежедневно и временно да се съхранява в затворени метални съдове. Веднъж седмично ще се извозват до земеделски стопани.

Инвестиционното предложение попада в обхвата на т.12, буква „в” и 1 „д“ от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имоти с идентификатори 49151.14.125, 49151.14.136, 49151.14.121, землище на с. Мостово и имот 12992.10.48, землище на с. Врата, община Асеновград, област Пловдив попадат в границите на защитена зона BG0001031 „Родопи Средни” за опазване на природните местообитания и на дивата флора и фауна, приетa с Решение на Министерски съвет № 122/02.03.2007 г. (ДВ бр. 21/2007 г.) и в защитена зона BG0002073 „Добростан” за опазване на дивите птици, обявена със Заповед № РД-528/26.05.2010г. на Министъра на околната среда и водите (ДВ бр. 47/2010 г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от *Закона за биологичното разнообразие.*

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба на инвестиционното предложение, реализацията му има вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони BG0001031 „Родопи Средни”, BG0002073 „Добростан”.

**мотиви:**

**I.Характеристика на предлаганото строителство, дейности, технологии: обем, производителност, мащабност , взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти**

* При реализацията на инвестиционното предложение ще бъдат извършени значителни по мащаб строителни дейности (конюшня, закрит манеж, открит манеж, екокъщи – около 10 – 12 броя монолитни двуетажни постройки, лятна кухня, водна площ – езеро с обем около 1000 куб. м., параклис, сгради за обслужващи и стопански дейности). Измененията в характеристиките на средата, които ще възникнат, има вероятност да окажат значително отрицателно въздействие върху нейните компоненти, както и да доведат до дискомфорт върху околната среда.
* С оглед наличието на други инвестиционни предложения, които са реализирани или са в процес на реализация е необходимо в доклада по ОВОС да се отчете кумулативния ефект от влиянието им върху околната среда и да бъдат предложени конкретни мерки за намаляване на този ефект.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* Въздействията от инвестиционното предложение по отношение генериране на отпадъци, шум вибрации, емисии в атмосферния въздух, води и др. ще съпътстват целия период на реализация и експлоатация на обекта и тяхното въздействие следва да се разгледа по-подробно и в цялост.

**III. Способността за асимилация на екосистемата в естествената околна среда**:

* Предвидените в инвестиционното предложение дейности, се очаква да доведат до пряко увреждане и/или унищожаване на природните местообитания и местообитания и видове, предмет на опазване в защитени зони BG0001031 „Родопи Средни”, BG0002073 „Добростан”. Възможна е промяна на видовия състав, числеността и плътността на популациите на видовете, предмет на опазване в защитената зона.
* При реализацията на инвестиционното предложение е възможно да бъдат генерирани шум, емисии и отпадъци във вид и количества, които могат да окажат значително отрицателно въздействие върху предмета и целите на опазване на засегнатите защитени зони.
* При реализацията и експлоатацията на инвестиционното предложение е възможно поява на безпокойство на животинските видове, предмет на опазване в защитените зони, което има вероятност да доведе до намаляване на благоприятното им природозащитно състояние.
* В границите на защитена зона BG0001031 „Родопи Средни”, BG0002073 „Добростан” има редица други реализирани и предстоящи за осъществяване подобни инвестиционни предложения, които във взаимодействие с настоящето инвестиционно предложение има вероятност да доведат до необратими и неблагоприятни кумулативни въздействия върху защитените зони и техните елементи.

**На основание гореизложеното, следва да се извърши оценка за степента на въздействие** на инвестиционно предложение – „Изграждане на комплекс от сгради представляващи конюшня, манеж, екокъщи и сгради за обслужващи и стопански дейности“.

* Във връзка с поискано становище,определящо степента на значимост на въздействието и риска за човешкото здраве, с писмо изх. № 1287/25.02.2016г., РЗИ- Пловдив е потвърдила липсата на здравен риск при осъществяване на инвестиционното предложение, при стриктно спазване на нормативното законодателство и здравословни и безопасни условия на труд.

**IV. Характеристика на потенциалните въздействия-териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строителството и експлоатацията на инвестиционното предложение ще обхваща имоти 49151.14.125, 49151.14.136, 49151.14.121, землище на с. Мостово и имот 12992.10.48, землище на с. Врата, община Асеновград, с обща площ на имотите 34351 кв.м.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.

**V. Обществен интерес към предложението за строителство, дейности или технологии:**

Възложителят е уведомил за своето инвестиционно предложение кмета на община Асеновград, Кметство с. Мостово, Кметство с. Врата, както и засегнатото население чрез обява. Извършено е уведомяването по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

Предвид мащаба и характера на инвестиционното предложение, през процедурата по ОВОС ще се отчете по-широк обществен интерес, относно осъществяването на гореописаното инвестиционното предложение.

**VI. Указания към Възложителя във връзка с предприемането на действия по провеждане на процедурата по ОВОС**:

• Осигуряване изработването на задание за обхват и съдържание на ОВОС по реда на чл. 10 от Наредбата за ОВОС.

• Провеждане на консултации по заданието с БД ИБР Пловдив, РЗИ Пловдив, РИОСВ Пловдив, други специализирани ведомства и засегната общественост.

• Изготвяне на Доклад за ОВОС от колектив от експерти с ръководител, при спазване изискванията на чл. 83 от ЗООС. Докладът се изработва въз основа на заданието за обхват и съдържание на ОВОС.

* Съгласно чл. 34 ал.1 от Наредбата по ОС, в доклада по ОВОС, като отделно приложение следва да се включи оценка за степента на въздействие на инвестиционното предложение върху защитени зони BG0001031 „Родопи Средни”, BG0002073 „Добростан”. Оценката се представя под форма на доклад (в един екземпляр на хартиен и в два екземпляра на електронен носител), изготвен съгласно изискванията на чл.23 ал. 2 от раздел ІV на Наредбата по ОС, съобразно критериите на чл. 22 от същата наредба, като бъдат използвани количествени оценки за очакваните загуби и/или влошаване състоянието на местообитанията (по площ) и видовете (по численост и плътност на популациите), предмет на опазване в защитените зони, разгледани в контекста на представителността на местообитанията и/или видовете в зоните и в мрежата като цяло.

- Оценката за степента на въздействие на инвестиционното предложение върху защитените зони, да бъде възложена на колектив от експерти отговарящи на изискванията на чл.9, ал.1 от Наредбата по ОС.

- Предвид разпоредбите на чл.20, ал. 4 от Наредба за ОС, Ви уведомяваме, че на електронен адрес http://natura2000.moew.government.bg е публикувана актуална документация и информация относно предмета и целите на опазване на засегнатите защитени зони, която следва да бъде използвана при оценката за степента на въздействие на плана върху защитените зони.

* За оценяване качеството на доклада за ОВОС възложителят внася искане за издаване на решение по ОВОС по образец съгласно приложение № 8, към което представя по един екземпляр от доклада по чл. 12 от Наредбата за ОВОС и приложенията му на хартиен и на електронен носител и копие от документ за платена такса. Възложителят е длъжен да осигури еднаквост на съдържанието в документацията, на хартиения и на електронния носител.

**VІІ.** Съгласно Тарифата за таксите, които се събират в системата на МОСВ /ПМС № 136, ДВ 39 от 2011г., изм. и доп. ДВ бр. 5 от 2016 год./ за издаване на Решение по ОВОС е нужно да внесете по банков път на РИОСВ гр. Пловдив /"УниКредит Булбанк АД, клон Пловдив5, IBAN сметка ВG43UNC R70003119330825 BIC UNCRBGSF / сумата от 700 лв.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**Настоящото Решение губи правно действие, ако в срок 5 години от датата на издаването му не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 07.03.2016г.**

Директор на РИОСВ - Пловдив